**Kan litteraturen gi stemme til den syke?**

Mitt utgangspunkt for masteroppgaven er forskningsfeltet «litteratur og medisin», som et felt innen medical humanities. Dette er et tverrfaglig felt, hvor humaniora-fag forsøker å bidra til en menneskelig utvikling innen medisin og helsesektoren. Fagfeltet har oppstått på grunn av en ”brist” i den medisinske teknologiske utviklingen, hvor man mener at pasienten/den syke har mistet sin stemme, og gått fra å være et subjekt til å bli et objekt. Medisinen har gjort store teknologiske framskritt, men noen hevder at dette har gått på bekostning av pasientene. Det er ganske vagt å hevde at ”noen” mener ”noe”, og dette vil jeg selvsagt bygge opp via argumentasjon og referanser senere. Litteratur og medisin er altså et forsøk på å finne en løsning på denne opplevde bristen.

Grunnen til at jeg fattet interesse for dette forskningsfeltet er en generell interesse for sykdom og medisin jeg har hatt i lang tid. Noe tilfeldig kom jeg over boken *Sykdom som litteratur* av Hilde Bondevik og Knut Stene-Johansen. En annen motivasjon er egne erfaringer med helsevesenet, hvor jeg selv har følt at min stemme ikke har blitt hørt, men dette aspektet spiller ikke så veldig stor rolle i denne sammenhengen. Nok en motivator er et behov jeg har hatt i løpet av studiene om å kunne si noe mer konkret om hvorfor litteratur er og kan være viktig. Jeg ønsker å finne ut om litteraturen kan anvendes, uten å reduseres til et redskap eller middel. Jeg ønsker rett å slett å undersøke om litteraturen kan være til hjelp.

Materialet mitt så langt er ikke helt bestemt. Letingen min så langt har vært noe rotete, da jeg er på utkikk etter skjønnlitteratur som omhandler sykdom generelt. I mitt prosjekt er ikke noen spesifikke sykdommer viktigere enn andre, da diagnosen i seg selv ikke er vesentlig. Det jeg har lett etter er sykdomsskildringer med fokus på erfaringen av sykdom. Jeg har likevel kommet fram til noen bøker jeg ønsker å ha med i prosjektet mitt. Først vil jeg nevne *Det står til liv* av Siri Økland. Økland er en journalist bosatt i Bergen som i lengre tid har vært rammet av brystkreft. I 2017 ga hun ut *Det står til liv*, en bok bestående av kortprosa-tekster og fotografier. Via en jeg-forteller skildres flere sider av livet, hverdagen og sykdommen. Økland har noen viktige refleksjoner rundt det å være syk og hva dette gjør med jeget. Uavhengig av prosjektet leste jeg Olaug Nilssens *Tung tids tale*. Boken er en selvbiografisk fortelling om Nilssen og hennes sønn som har autisme. Selv om autisme ikke er en sykdom, men en utviklingsforstyrrelse, var det faktorer ved denne boken som fikk meg til å tenke at denne boken likevel kunne bli materiale for prosjektet. Også Lars Amund Vaage skriver om sitt autistiske barn i *Syngja*. Disse to bøkene er skrevet ganske forskjellig, men det er likevel likheter mellom dem, som jeg gjerne vil studere. Det viktigste aspektet er at det er en forteller som ”gir stemme” til noen som selv ikke kan formidle sin erfaring av å være ikke-frisk. Helsevesenet og dets behandling av ”syke” og deres pårørende spiller også en viktig rolle i Syngja og Tung tids tale. Vaage har dessuten utgitt essayet *Sorg og song – tankar om forteljing ,*  hvor han reflekterer rundt skriveprosessen han gikk gjennom da han skrev *Syngja.* Han skriver om nettopp dette å gi stemme til noen som ikke kan formidle selv. Det kan derfor bli aktuelt å referere også til denne boken.

Når det kommer til problemstillingen er ikke denne helt ferdig formulert og spisset. Men jeg vil forsøke å si noe om hva jeg ønsker å undersøke. Mitt hovedfokus vil være ”jeget” og hvordan dette, i møte med helsevesenet, blir frarøvet sin stemme. Som en forlengelse av dette ønsker jeg å undersøke om skjønnlitteraturen kan bidra til å gjøre den syke til et subjekt igjen, og dermed gi jeget sin stemme tilbake. En del av dette innebærer å la den syke fortelle om sin sykdomserfaring. Dermed vil det også bli viktig å undersøke hvordan den syke omtales fra et medisinsk perspektiv. Av det jeg har lest til nå settes det gjerne opp et skille mellom det objektive og det subjektive ved sykdom og behandling. Det objektive er det som kan måles og registreres av andre, mens det subjektive er det den syke selv erfarer (gjerne knyttet til tanker og følelser). Her kan det bli nødvendig å si noe om Descartes´ dualismebegret.

Jeg har forsøkt å skaffe meg et overblikk over forskningstradisjonen innen sykdom og litteratur. Av den forskningslitteraturen jeg til nå har lest kan jeg nevne *Sykdom som litteratur*, doktoravhandlingen *Litterära besvär* og *Reconstructing illness*. Disse tekstene fokuserer på forskningsfeltet i Norden og Amerika. Jeg har også så vidt utforsket nettverket The nordic network for narratives in medicine. Boken Sykdom som litteratur er dessuten et resultat av et større forskningsprosjekt utført ved UiO i tidsrommet 2004-2008, kalt INFECTIO – teksten, smerten og tegnet. Det inntrykket jeg har per dags dato er at denne forskningstradisjonen i et historisk perspektiv er nokså ny, selv om sykdom har vært en del av litteraturen i lang tid.

Den teoretiske rammen er heller ikke på plass enda. Jeg har blitt tipset om noen titler av Foucault som jeg leser nå, men kan ikke på dette tidspunktet si noe avklart om enda. Hvorvidt jeg skal ha noe teori om autobiografi er jeg ikke helt sikker på. I primærmaterialet har for så vidt alle bøkene selvbiografiske trekk, men ingen av dem er utgitt som selvbiografier. To av dem er utgitt under termen ”roman” mens den tredje er utgitt under ”kortprosa og fotografi”. Det jeg vet er at jeg ikke ønsker å gjøre en historie-biografisk lesning, og dermed vil jeg behandle fortelleren som en fiktiv forteller, og ikke sette likhetstegn mellom forteller og forfatter. For å oppsummere har jeg altså ikke kommet fram til hvilken teori jeg vil anvende.

**Bibliografi**

* Bernhardsson, K. (2010*) Litterära besvär: skildringar av sjukdom i samtida svensk prosa*. [Doktoravhandling]. Lund: Lund university.
* Bondevik, H. og Stene-Johansen, K. (2011*) Sykdom som litteratur*. Unipub.
* Hawkins, A. H. (1999) *Reconstructing illness*. 2.utg. Purdue university press.
* Nilssen, O. (2017) *Tung tids tale*. Oslo: Samlaget.
* Vaage, L. A. (2012) *Syngja*. Forlaget Oktober.
* Vaage, L. A. (2016) *Sorg og song. Tankar om forteljing.* Forlaget Oktober.
* Økland, S. (2017) *Det står til liv*. Oslo: Samlaget.